แฟนคลับจีน
การจัดสัมมนาของธนาคารกสิกรไทยครั้งหลังๆ จะเห็นการมุ่งเน้นตลาดจีนเป็นพิเศษ ซึ่ง &#8220;เสี่ยปั้น&#8221; บัณฑูร ล่ำซำ ประธานกรรมการ ธนาคารกสิกรไทย มักจะลงมาต้อนรับลูกค้าจีนด้วยตัวเอง
30 ก.ย. 2557

การจัดสัมมนาของธนาคารกสิกรไทยครั้งหลังๆ จะเห็นการมุ่งเน้นตลาดจีนเป็นพิเศษ ซึ่ง “เสี่ยปั้น” บัณฑูร ล่ำซำ ประธานกรรมการ ธนาคารกสิกรไทย มักจะลงมาต้อนรับลูกค้าจีนด้วยตัวเอง
ไล่เรียงมาตั้งแต่ความร่วมมือกับเว็บไซต์อีคอมเมิร์ซระดับโลก อย่าง อาลีบาบา ที่จะเป็นช่องทางพาธุรกิจเอสเอ็มอีไทยไปตลาดโลก รวมทั้งการจัดสัมมนา จีนอาเซียน : เสริมสร้างความเป็นหุ้นส่วนทางยุทธศาสตร์ก้าวสู่ความรุ่งเรืองแห่งภูมิภาคเร็วๆ นี้ ซึ่งเสี่ยปั้นสร้างความประทับใจให้ลูกค้าจีนด้วยการกล่าวต้อนรับเป็นภาษาจีนด้วยตัวเอง
กระนั้น เมื่อมีนักข่าวจีนมาขอสัมภาษณ์เป็นภาษาจีน ด้วยเกรงว่าจะสื่อสารผิดพลาด จึงเลือกที่จะให้สัมภาษณ์เป็นภาษาอังกฤษแทน หรือใช้ล่ามภาษาจีนในการสื่อสาร เพื่อให้ข้อมูลที่ถูกต้องที่สุด
ไฮไลต์ของนักข่าวจีนคือ เมื่อสัมภาษณ์เสี่ยปั้นเสร็จ จะขอถ่ายรูปคู่เป็นที่ระลึก ซึ่งเรียกว่าต่อคิวถ่ายรูปกันเลยทีเดียว
ด้วยความสงสัย จึงสอบถามผู้เชี่ยวชาญจีนของธนาคารกสิกรไทยว่า นี่คือธรรมเนียมของนักข่าวจีนหรือ ที่ต้องถ่ายรูปคู่กับแหล่งข่าวหลังจากพูดคุยกัน
ซึ่งปรากฏว่าไม่เชิงเป็นธรรมเนียมของนักข่าวจีนหรอก แต่ส่วนหนึ่งเพราะ “เสี่ยปั้น” เป็นเซเลบริตี้ที่นักข่าวจีนให้ความสนใจ
ขนาดไม่ใช่ดารา ยังดังไกลไปถึงจีน
ถ้าให้ลองแปลหนังสือ “สิเนหามนตาแห่งลานนา” เป็นภาษาจีน น่าจะขายดี มีฐานแฟนคลับเพิ่มขึ้น
คราวนี้ไม่ใช่แค่ถ่ายรูป แต่อาจต้องต่อคิวแจกลายเซ็นกันเลยทีเดียว อิอิ